שרה סילברמן

שרה קייט סילברמן (באנגלית: Sarah Kate Silverman; נולדה ב-1 בדצמבר 1970) היא קומיקאית, תסריטאית ושחקנית יהודיה-אמריקאית. ידועה בסגנונה הקומי הבוטה, המשלב פעמים רבות הומור שחור, גסויות והתייחסויות לקבוצות מיעוטים כגון אפרו-אמריקאים, אסייתים ויהודים, החורגות מכללי התקינות הפוליטית האמריקאית.

סילברמן הופיעה כקומיקאית במשך תקופה ארוכה, אולם את פרסומה הראשוני קיבלה הודות לספרה ולהופעות בתוכנית "סאטרדיי נייט לייב". היא הפיקה וכיכבה בסיטקום "התוכנית של שרה סילברמן" (אנ'), ששודרה בין השנים 2007–2010 בערוץ הטלוויזיה האמריקאי קומדי סנטרל.

 ביוגרפיה 
סילברמן, הצעירה מבין ארבע אחיותיה, נולדה בקונקורד, ניו המפשייר שבארצות הברית, למשפחה יהודית-אשכנזית ממוצא פולני ורוסי. הוריה, בת' אן (לבית הלפין), שהיא צלמת, ודונלד סילברמן, שהוא עובד סוציאלי, התגרשו ונישאו בשנית לבני זוג אחרים. אחותה לורה סילברמן היא גם שחקנית, ואחותן סוזן סילברמן היא רבה רפורמית המתגוררת בירושלים, ישראל.

בגיל 12 החלה להופיע בתיאטרון הקהילתי. בגיל שבע עשרה השתתפה במופע סטנדאפ שהתקיים במסעדה והחלה את לימודיה באוניברסיטת ניו יורק, אך נשרה משם בגיל 19 והחלה להופיע במופעי סטנדאפאפ בגריניץ' וילג', ניו יורק. חבר ילדות שלה היה הקומיקאי לואי סי. קיי.

קריירה
סילברמן קיבלה את תפקידה המשמעותי הראשון בתור כותבת ושחקנית בטלוויזיה בתוכנית המערכונים "סאטרדיי נייט לייב" בעונת 1994-1993, אך לא זכתה להערכה ואף פוטרה בסיום עונתה הראשונה בתוכנית.ב-1996, בקומדיית המצבים "המופע של לארי סנדרס" חיברה סילברמן פרודיה על הסיטואציה, באמצעות גילום דמות אשר המערכונים שהיא כותבת לא משודרים עקב שוביניזם גברי ודעות קדומות של מנהל צוות הכותבים, שמעדיף בדיחות של כותבים גברים. סילברמן הופיעה לעיתים חוזרות בתפקיד זה למשך שתי העונות שלאחר מכן עד לירידת התוכנית מלוח השידורים.

ב-1996 החלה להופיע במספר סדרות טלוויזיה בתפקיד אורח, ביניהן "סיינפלד" ו"מסע בין כוכבים: וויאג'ר". כמו כן שיחקה במספר סרטים כגון "משתגעים על מרי", "אבולוציה", "רנט", "אנשים מצחיקים" ו"הוואלס האחרון".

בשנת 2005 הוציאה את הסרט "שרה סילברמן: ישו הוא קסם" שמבוסס על הופעת הסטנד-אפ שלה. ב-2006 שיחקה בסרט הקומי "מישהו לאכול איתו גבינה" לצד ג'ף גרלין.

בשנת 2007 עלתה לשידור בקומדי סנטרל סדרתה הקומית "התוכנית של שרה סילברמן" (אנ'), שבה שיחקה בתפקיד עצמה לצד אחותה לורה סילברמן ושחקנים אחרים. התוכנית שודרה עד אפריל 2010 במשך 32 פרקים במשך 3 עונות. ב-3 ביוני 2007 סילברמן הנחתה את טקס פרסי הקולנוע של MTV.

ב-31 בינואר 2008, הופיעה בתוכנית "ג'ימי קימל בשידור חי!" והכריזה ש"I'm Fucking Matt Damon" עם קטע מוזיקלי קצר. הסרטון קיבל פרסום רב, הפך ויראלי וזכה לבסוף בפרס אמי. בתוכנית הבאה, העלה קימל את הקטע "I'm fucking Ben Affleck". הקטעים תואמו יחד מראש.

ב-2011 שיחקה בסרט "הוואלס האחרון" , בו הופיעה בעירום פרונטלי מלא בסצנת המלתחות הציבוריות. על העירום בסרט אמרה סילברמן שהיא הרגישה נוח בצילום סצנת העירום כי הוא לא היה מיני אלא תיאר סצינה יומיומית של נשים ערומות ביחד במלתחות הבריכה הציבורית.

בשנת 2012 דיבבה את ונלופי ואן שווייץ בסרט האנימציה "ראלף ההורס".

בשנת 2017 עלתה עונה ראשונה של הסדרה "אני אוהבת אותך אמריקה", בכיכובה של סילברמן דרך שירות הסטרימינג הולו. בתוכנית, סילברמן נפגשת עם אמריקאים ממוצא שונה ודעות שונות, ומתרכזת במה משותף ומחבר אותן, למרות השונות.

ב-16 בנובמבר 2018, הוציאה, יחד עם השחקנית הישראלית, גל גדות, את השיר "A Place Called Slaughter Race".

חיים אישיים

סילברמן הייתה בזוגיות בשנים 2002–2009 עם המנחה והקומיקאי האמריקאי ג'ימי קימל. בשנים 2014–2017 הייתה בזוגיות עם השחקן הוולשי-בריטי מייקל שין.

ב-2011 ביקרה לראשונה בישראל, לאחר שנשיא המדינה שמעון פרס הזמין אותה להשתתף בוועידת הנשיא "פונים אל המחר". היא ניצלה את הביקור והופיעה באמפי וואהל, בפארק הירקון ובזאפה תל אביב. ב-2014 ביקרה בישראל שוב והופיעה בפסטיבל הקולנוע היהודי בירושלים. בנוסף, הצטרפה לנשים הרפורמיות הראשונות שהדליקו חנוכיות בכותל המערבי, בהן גם אחותה הרבה הרפורמית סוזן סילברמן ואחייניתה, שנעצרו שם בעבר עקב לבישת טלית. ב-2015, במהלך הבחירות לכנסת העשרים של מדינת ישראל, היא הביעה תמיכה פומבית במפלגת מרצ.

סילברמן תמכה במועמד המפלגה הדמוקרטית ברק אובמה, לנשיאות ארצות הברית, וביולי 2012 היא פרסמה סרטון ביוטיוב בו היא קוראת לשלדון אדלסון להעביר את התרומה שהבטיח לתרום לקמפיין המועמד הרפובליקני, מיט רומני, לקמפיין של הנשיא הדמוקרט ברק אובמה. בתמורה היא מבטיחה לבצע עמו "מספריים" (כינוי ליחסי מין לסביים). בבחירות בארצות הברית ב-2016 תמכה במועמדת המפלגה הדמוקרטית, הילרי קלינטון.

סילברמן צמחונית מאז גיל 10. היא אינה שותה אלכוהול מכיוון שזה גורם לה לבחילות.

 פילמוגרפיה חלקית 

 קולנוע 
 משלוח בין לילה 1996 (Overnight Delivery)
 בולוורת' 1998 (Bulworth)
 משתגעים על מרי 1998 (There's Something About Mary)
 רווק על תנאי 1999 (The Bachelor)
 מאיזה כוכב אתה? 2000 What Planet Are You From?
 נכון שזה לא נכון 2001 (Say It Isn't So)
 שרה סילברמן: ישו הוא קסם 2005 (Sarah Silverman: Jesus Is Magic)
 מישהו לאכול איתו גבינה (2006)
 בית ספר לנוכלים (2006)
 ג'ון הקדוש של לאס וגאס (2010)
 עולם מציצני (2010)
 הוואלס האחרון  (2011)
 ראלף ההורס (2012) - דיבוב
 מיליון דרכים להתפגר (2014)
 רוטב (2015)
 אשבי (2015)
 אני מחייכת חזרה (2015)
 קרב המינים (2017)
 ראלף שובר את האינטרנט (2018) - דיבוב
 ספייס ג'אם: אגדה חדשה (2021)
 חתונה בהפתעה (2022)
 מאסטרו (2023)
 Viral (TBA)

 טלוויזיה 

 מיסטר שואו (אנ') (1995–1997) - דמויות שונות
  (2002–2006)
 הפמליה (2004)
 התוכנית של שרה סילברמן (אנ') (2007–2010)
 נכסים בשווי מיליוני דולרים (2017)
 סנטה בע"מ (2021) - דיבוב
 ההיסטוריה המטורפת של העולם – חלק 2 (2023)

 פרסים ומועמדויות 
שנהפרסקטגוריהעבודה מועמדתתוצאהסימוכין2024פרס גלובוס הזהבההופעה הטובה ביותר בסטאנד-טפ טלוויזיוניSomeone You Loveפרס גראמיהאלבום הקומדיה הטוב ביותר2025פרס אמי לבידור בפריים טייםהכתיבה הטובה ביותר בספיישלשרה סילברמן: פוסט מורטם2026פרס בחירת מבקרי הטלוויזיהספיישל הקומדיה הטוב ביותר

 קישורים חיצוניים 




 נילי אורן, יהודיה טובה • איך היה במופע של שרה סילברמן? , נענע10, 25 ביוני 2011






הערות שוליים

קטגוריה:אמריקאים ילידי ניו המפשייר
קטגוריה:קונקורד (ניו המפשייר): אישים
קטגוריה:שחקניות קולנוע וטלוויזיה יהודיות אמריקאיות
קטגוריה:מדבבות יהודיות אמריקאיות
קטגוריה:מדבבים יהודים אמריקאים
קטגוריה:קומיקאיות יהודיות אמריקאיות
קטגוריה:תסריטאיות טלוויזיה יהודיות אמריקאיות
קטגוריה:גיטריסטיות אמריקאיות
קטגוריה:זמרות אמריקאיות
קטגוריה:זמרים אמריקאים
קטגוריה:סטנדאפיסטיות יהודיות אמריקאיות
קטגוריה:אתאיסטים יהודים
קטגוריה:צמחוניות יהודיות
קטגוריה:צמחוניות אמריקאיות
קטגוריה:צמחונים אמריקאים
קטגוריה:זוכי אמי בפריים טיים: מוזיקה ומילים מקוריות
קטגוריה:זוכי אמי בפריים טיים: תסריט
קטגוריה:פעילות למען זכויות להט"ב בארצות הברית
קטגוריה:פעילים למען זכויות להט"ב בארצות הברית
קטגוריה:אל-הוריות אמריקאיות
קטגוריה:אל-הוריים אמריקאים
קטגוריה:אתאיסטיות אמריקאיות
קטגוריה:אתאיסטים אמריקאים
קטגוריה:אמריקאיות שנולדו ב-1970
קטגוריה:אמריקאים שנולדו ב-1970